כריס רייט

כריסטופר אלן רייט (באנגלית: Christopher Allen Wright; נולד ב-15 בינואר 1965) הוא איש עסקים ומהנדס אמריקאי, המכהן כמזכיר ה-17 של מחלקת האנרגיה של ארצות הברית בממשלו השני של הנשיא דונלד טראמפ, מאז פברואר 2025. 

טרם מינויו למזכיר האנרגיה היה רייט מנכ"ל ליברטי אנרג'י (Liberty Energy), תאגיד הסדיקה ההידראולית השני בגודלו באמריקה הצפונית. הוא חבר במועצות המנהלים של ".Oklo Inc", חברת טכנולוגיה גרעינית, ושל "EMX Royalty", חברה לתשלומי תמלוגים על זכויות כרייה וזכויות מינרלים.

 ביוגרפיה 
 ראשית חייו 
רייט נולד בשנת 1965 וגדל בקולורדו. הוא בעל תואר ראשון בהנדסה מכנית מהמכון הטכנולוגי של מסצ'וסטס ותואר שני בהנדסת חשמל מאוניברסיטת קליפורניה בברקלי.

 קריירה מקצועית 
בשנת 1992, ייסד רייט את "Pinnacle Technologies", חברה העוסקת בהפקת גז טבעי משדות גז  באמצעות סדיקה הידראולית, ושימש כמנכ"ל שלה עד לשנת 2006. הוא היה גם יושב ראש "Stroud Energy" (בהווה נקראת החברה "Stroud Exploration Company") – חברה נוספת העוסקת בהפקת גז משדה גז, לפני שמכר אותה ב-2006. ב-2011 הקים את החברה "ליברטי אנרג'י" (Liberty Energy). נכון לפברואר 2023, שוויה של החברה נאמד ב-2.8 מיליארד דולר אמריקאי, על פי וול סטריט ג'ורנל. כמנכ"ל ליברטי אנרג'י הרוויח רייט 5.6 מיליון דולר בשנת 2023.

ב-2019 שתה רייט שתה נוזל הידראולי כדי להוכיח שאינו מסוכן, וליברטי אנרג'י קידמה את "האפשרויות הירוקות" שלה להוספת חומרים כימיים. בסרטון שפורסם בלינקדאין בינואר 2023 טען רייט כי "אין משבר אקלים, ואנחנו גם לא באמצע מעבר לאנרגיה ירוקה". הוא טען שהתנועה האקלימית ברחבי העולם "קורסת תחת משקלה שלה". הוא גם אמר שמונח "זיהום פחמני" הוא שגוי.

רייט היה חבר במועצת המנהלים של סניף הפדרל ריזרב של קנזס סיטי בדנוור מינואר 2020 ועד אפריל 2024.

באפריל 2024 העיד רייט על תקנות שינויי האקלים של הוועדה לניירות ערך ובורסות של ארצות הברית, הדורשות דיווח על פליטות גזי חממה, סיכונים פיזיים משינויי אקלים וסיכוני מעבר אנרגטי. הוא קרא לחוק כ"תקנה אקלימית לא חוקית שפורסמה תחת חותם הרשות", טען שסיכונים של חברות הקשורים למזג אוויר קיצוני פוחתים, ושמיליוני חיים ניצלו כתוצאה מצמצום במקרי ממות כתוצאה מהיפותרמיה.

רייט היה חבר במועצת המנהלים של ".Oklo Inc", חברה המתכננת את ייצור המגיבים המהירים של נייטרונים קטנים, ושל "EMX Royalty Corp", חברת תשלום תמלוגים קנדית עבור זכויות מינרלים וזכויות כרייה.

 מזכיר האנרגיה של ארצות הברית 
ב-15 בנובמבר 2024 דיווח הפייננשל טיימס כי רייט הוא המועמד הסביר ביותר לכהן כמזכיר האנרגיה של ארצות הברית בממשלו השני של נשיא ארצות הברית דונלד טראמפ. אנשי העסקים ריי וושבורן ופול דאבר נשקלו גם הם לתפקיד. בשנת 2024 תרם רייט 228,390 דולר לוועדת גיוס הכספים המשותפת של טראמפ. הסנאטור הרפובליקני ג'ון באראסו שיבח את רייט כ"חדשן בתחום האנרגיה". הוא קיבל מספר תמיכות מבעלי ברית של טראמפ, כולל נשיא "ברית האנרגיה האמריקאית" תומאס פייל ויו"ר "Continental Resources" הרולד האם.

ב-16 בנובמבר 2024 הודיע טראמפ כי ימנה את רייט למזכיר האנרגיה של ארצות הברית, וכי הוא יכהן במועצה הלאומית לאנרגיה אם יאושר על ידי הסנאט של ארצות הברית. ועדת האנרגיה ומשאבי הטבע של הסנאט של ארצות הברית דנה במועמדותו של רייט ב-23 בינואר 2025 והצביעה בעד בתוצאה של 15–6, וההצבעה עברה למליאת הסנאט, שם אושר מינויו ברוב של 59–38 ב-3 בפברואר.

 קישורים חיצוניים 

 הערות שוליים 

קטגוריה:בוגרי אוניברסיטת קליפורניה בברקלי
קטגוריה:בוגרי המכון הטכנולוגי של מסצ'וסטס
קטגוריה:אנשי עסקים אמריקאים
קטגוריה:מנכ"לים אמריקאים
קטגוריה:מזכירי האנרגיה של ארצות הברית
קטגוריה:חברי הקבינט של ארצות הברית בממשל דונלד טראמפ השני
קטגוריה:אמריקאים שנולדו ב-1965